**Vesterålen og Lødingen Nei til EU, årsmøteuttalelse.**

**Nei til EU har større ambisjoner for miljø og klimatiltak enn EU**

Hovedmålet i Nei til EUs kamp for å holde Norge utafor EU, har alltid vært å beholde vår sjølråderett. Folk flest tenker at Storting, fylker og kommuner forholder seg til et lovverk som våre folkevalgte på demokratisk vis har fastsatt. I utgangspunktet er det slik fordi vi ikke er medlem av EU. Men medlemskapet i EØS har gitt oss 13000 lover og forordninger, noe flertallet i alle sittende Storting siden 1994 har hilst velkommen ettersom de sier ja til medlemskap. En ting er at Norge ikke tar inn over seg at EØS’ lovverk overstyrer det norske, også i de tilfellene vi helst vil bruke egen lovforståelse (bl.a Nav-saken). Noe annet er det når vi, uten å være medlem av EU, binder oss til EU-masta i deres klima og miljøpolitikk. Vi har både penger og kompetanse til å forme egen bærekraftig politikk og til å gå fortere fram enn EU for å nå de målene som FN har satt.

Klima og miljø henger sammen. Hvordan vi forvalter miljøet og derigjennom forurenser og i mange tilfeller raserer, påvirker klimaet. Vi trenger ikke kjøpe klimakvoter gjennom EU for å få kutte egne utslipp. Avlatshandelen tid var vel på den tida paven bygde flott kirke i Roma? Et sjølstendig land må feie for egen dør. Vi har kompetanse nok til bygge landet og ha det i bruk og produsere det vi kan uten å rasere miljøet og uten å produsere klimagasser for profittens skyld. Vi kan gjøre langt mer enn det EU gjør.

Vi har rikelig rein vannkraft. Den er vår kortreiste konkurransefordel i industrien vår, og der kraft ikke går til spille gjennom å fraktes i kabel med 10% tap for å brukes i Europa. Vi kunne bestemme egne strømpriser om EUs energibyrå, ACER, ikke hadde fått fotfeste hos oss. Nå må vi si nei til siste ledd i energipakken. Det er vi sjøl som skal bestemme hvor mye vannmagasinene skal tappes ned og når det skal gjøres. Den store nedtapping er ødeleggende for miljøet i og rundt magasinene.

Vi skal også bestemme gjennom egne demokratiske prosesser bygging av kabler til andre land. Vi har i mange år solgt og kjøpt strøm fra de nordiske nabolandene våre, og vi har undersjøisk kabel til Danmark. Vi har tre til Tyskland og to til De britiske øyene. Kapasiteten er mer enn god nok. Vi trenger ikke den private kabelen, North Connect, til Skottland. Våre folkevalgte skal ha siste ord om kabler eller ei.

Vi tenker at som en nasjon som ikke er bundet til en union gjennom en avtale (EØS) der vi er som et lydrike, er våre folkevalgte nødt til å tenke hva som gavner oss best. Er det bra å rasere norsk natur med vindturbiner og de miljøbelastningene de medfører, for så og selge dem til utenlandske kapitalinteresser, noen straks konsesjon er gitt? Er det greit at store kapitalinteresser, eks Mitsubishi, kjøper opp fiskevær på kysten? Er det greit at EU bremser forbudet vårt mot engangsplast fordi de sjøl ikke er der før i 2021? EUs frie flyt medfører økt transport over store avstander,- hvor grønt er det? Kortreist produksjon og bearbeiding med kortreist rein strøm er et godt klima- og miljøtiltak, og som til og med sikrer arbeidsplasser og bosetting.

For å ta vare på klima og miljø, er det ikke storkapital og profitt som skal avgjøre. Vi har råd til sjøl å bestemme utbygging eller å la være. Vi har penger og kompetanse til å omstille arbeidsplasser til produksjon av det vi trenger på en måte som ikke fyller atmosfæren og gjør kloden varmere. Vi kan ta vare på drikkevannet, som nå er mangelvare i store deler av verden. Vi kan også føre en politikk der vi handler med andre uten at vi utnytter deres klima og miljø. Vi kan legge lista for vårt klima og miljøarbeid langt over EUs om vi bruker fornuften og erkjenner at tida for grådighet er forbi.